归魂赋
沈炯 (NanBei)
伊吾人之陋宗，资玄圣而云始。肇邰閟之灵源，分昌发之世祀。实闻之乎家记，又孚之于惇史，亢宗贵而博古，四史成乎一身。怪日月之辽远，而承袭之相因。岂少贱之能察，非末学之知津也。若夫风流退让，在秦作相疑，越江以东，惟戎及酆。出忠出孝，且卿且公。世历十五，爰逮余梗值天地之幅裂。遭日月之雰虹。去父母之邦国，埋形影于胡戎。绝君臣而辞胥宇，蹐厚地而跼苍穹。抱北思之胡马，望南飞之夕鸿。泣沾襟而杂露，悲微吟而带风。昔休明之云始，余播弃于天地。自太学而游承明，出书生而从下吏。身豫封禅之官，名入南宫之记。登玉墀之深眇，出金门之崇邃。受北狄之奉，礼东夷之献使。实不尝至屈膝逊言，以殊方降意。嗟五十之逾年，忽流离于凶忒。值中军之失权，而大盗之移国。何赤疹之四起，岂黄雾之云塞，祈瘦弟于赤眉，乞老亲于剧贼，免伏质以解衣，遂窘身而就勒。既而天道祸淫，否终斯泰。灵圣奋发，风云飨会。埽欃枪之星，斩蚩尤之旆。余技逆而效从，遂妻诛而子害。虽分圭而祚土，迄长河之如带。肌肤之痛何泯，潜翳之悲无伏。我国家之沸腾，我天下之匡复。我何辜于上玄，我何负于邻睦。背盟书而我欺，图信神而我戮。彼孟冬之云季，总官司而就绁。托马首之西暮，随槛车而回辙。履峨峨之层冰，面飗飗之岩雪。去莫敖之所缢，过临江之轨折。矧今古之悲凉，并攒心而沾袂。渡狭石之奇攴危，跨清津之幽咽。鸟虚弓而自陨，猿号子而腹裂。历沔汉之逶迤，及楚郡之参差。望隆中之大宅，映岘首之沈碑。既缧然而就鞅，非造次之能窥。至若高祖武皇帝之基天下也，岐周景亳之地，龟图雀书之秘。醒醉之歌味绝，让畔之田鳞次。余既长于克民，觉何从而掩泗。洧水兮深且清，宛水兮澄复明。昔南阳之穰县，今百雉之都城。我太宗之威武，遏宛洧而陈兵。百万之虏，俄成鱼鳖，千仞之阜，倏似沧瀛。虽德刑成于赦服，故蛮狄震乎雄名。乃寻浙而历商，遂经秦而至洛，觉高蹈之清远，具风云之倏烁，其山也，则嵚岑山罪嵬，岩山叟婆陀。或孤峰而秀聚，或逸出而横罗。千岁之木生岭表，百丈之石枕溪阿。其水则碎訇瀄汨，或宽或疾。系万濑而相奔，聚千流而同出。何武关之狭隘，而汉祖之英雄，山万里而仰云雨，水百仞而写蜿虹。若一夫而守隘，岂万众之能攻。去青泥而喻白鹿，越渥水而到青门。长卿之赋可想，邵平之迹不存。咄嗟骊山之阜，惆怅灞陵之园。文恭俭而无隙，嬴发握其何言。访轵道之长组，舍蓝田之玙璠，无故老之可讯，并膴膴之空原。登未央之北阙，望长乐之基趾。伊太后之所居，筑旗亭而成市。槐路郁以三条，方涂坦而九轨。观阡陌之遗踪，实不乖乎前史。傍直城而北转，临横门而左趋。南则董卓之坞，北则符坚所居。即二贼之墟垒，为彼主之庭除。终南巃嵷，太一嵯峨。九嵏鍐堀起，八垒连河。汨泾泥之混浊，盥渭渚之清波。指咸阳而长望，何赵李而经过。息甘泉而避暑，犹爽垲而清和。尔乃背长夏，涉素秋。卧寒野，坐林陬。霜微凝而侵骨，树裁动而风遒。思我亲戚之颜貌，寄梦寐而魂求。察故乡之安否，但望斗而观牛。稚子夭于郑谷，勉励愧乎延州。闻爱妾之长叫，引寒风而入楸。何精灵以堪此，乃纵酒以陶忧。至诚可以感鬼，秉信可以祈天。何精殒而魄散，忽魂归而气旋。解龙骖而见送，走邮驿于亭传。出向来之太道，反初入之山川。受绕朝之赠策，报李陵之别篇。泪未悲而自堕，语未咽而无宣。于时和风四起，具物初荣。草极野而舒翠，花分丛而落英。鱼则潜波涣濯，鸟则应岭俱鸣。随六合之开朗，与风云而自轻。其所涉也，州则二雍三荆，昌欢江并。唐安淅落，巴郢云平。其水则淮江汉洧，隋浩汗澧。潦浐潏河，泾渭相乱。或浮深而揭浅，或凌波而沿岸。每日夕而靡依，常一步而三叹。蛮蜒之与荆昊，玄狄之与羌胡。言语之所不通，嗜欲之所不同。莫不叠足敛手，低眉曲躬。岂论生平与意气，止望首丘于南风。悲城邑之毁撤，喜风水之渺扬。既尽地而谒帝，乃怀橘而升堂。何神仙之足学，此即云衣而虹裳也。